Bugun oqshomi. Gemorragik isitmadan vafot etgani taxmin qilinayotgan qashqadaryolik bolalar, polietilen qopda Qirg'izistonga olib o'tilayotgan 1 mln dollar, Tayvan ortidan munosabati keskinlashgan xitoy va AQSh

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
O'zbekiston Afg'onistonga navbatdagi insonparvarlik yordamini yubordi. Bu safar zilzila oqibatida jabr ko'rganlarga yordam ko'rsatish maqsadida.
Tashqi ishlar vazirligi axborotiga ko'ra, oziq-ovqat mahsulotlari, birlamchi zarur predmetlar va medikamentlardan iborat jami 74 tonna yuk ortilgan samolyot Afg'onistonga jo'nab ketgan.
Eslatib o'tamiz, Afg'onistonning Kobul, G'azni, Lo'gar, Paktika, xost va Lag'mon viloyatlarida 22 iyunga o'tar kechasi 6,1 balli zilzila sodir bo'lgan. Uning kuchi O'zbekistonga ham sezilgan. “Tolibon” rasmiylari tunda sodir bo'lgan zilzila so'nggi yigirma yil ichida eng halokatlici bo'lganini aytgan. Harakat rasmiysi zilzila sabab xalqaro tashkilotlardan yordam so'ragan.
O'z navbatida, O'zbekiston Tashqi ishlar vazirligi Afg'onistondagi kuchli zilzila qurbonlarining oilala a'zolariga hamdardlik bildirgan. Hukumat tabiiy ofatning fojiali oqibatlarini imkon qadar tez bartaraf etishda birodar Afg'oniston xalqiga har tomonlama yordam ko'rsatishga tayyorligini ta'kidlagan.
Qashqadaryoda noma'lum kasallikdan vafot etgan ikki bolaning o'limiga gemorragik isitma sabab bo'lgani taxmin qilinmoqda.
Qashqadaryoda 4 yoshli bola noma'lum kasallikdan vafot etgani xabar qilingandi. Sog'liqni saqlash vazirligi holat bo'yicha o'rganish natijalarini ma'lum qildi.
2019 yilda tug'ilgan A.N. (o'g'il bola) 20 iyun kuni soat 9:40 larda G'uzor tuman tibbiyot birlashmasi bolalar reanimatsiyasi bo'limiga o'limoldi holatida olib kelingan. Bolaga yuqori nafas yo'llari yallig'lanishi, gipertermik va talvasa sindromi, toksik entsefalopatiya, bosh miya shishi, o'tkir yurak va nafas yetishmovchiligi, DVS sindromi, karaxtlik 2-darajasi tashxisi qo'yilgan. Ko'rsatilgan reanimatsion muolajalarga qaramasdan, shifoxonaga olib kelinganidan 1 soatu 10 daqiqa o'tib, bolada biologik o'lim qayd etilgan.
22 iyun kuni soat 23:05 da G'uzor tuman tibbiyot birlashmasiga 2016 yilda tug'ilgan A.G. (qiz bola) ham o'ta og'ir ahvolda yotqizilgan. U 20 iyun kuni vafot etgan A.N.ning yaqin qarindoshi bo'lgan. Bu bemorga yuqori nafas yo'llari yallig'lanishi, virusli intentsial sindrom, toksiko infektsion shok, DVS sindromi, gemolitik uremik sindrom, o'tkir buyrak yetishmovchiligi anuriya bosqichi, toksik entsefalopatiya, miya shishi, o'tkir yurak va nafas yetishmovchiligi tashxisi qo'yilgan. Bemorni davolash uchun bolalar reanimatologi, bolalar nevropatologi, gematolog, nefrolog, toksikolog va infektsionist mutaxassislar jalb qilingan. Biroq ko'rilgan davo choralariga qaramasdan, bemor 24 iyun soat 04:00 lar atrofida vafot etgan.
Aniqlanishicha, A.N. va A.G. bir darvozadan kiriladigan ikki hovlida yashagan. Bolalar birga o'ynagan, ba'zan birga ovqatlangan. Ular bilan kontaktda bo'lgan 9 kishi profilaktika maqsadida izolyatsiyaga olinib, ehtiyot chorasi sifatida o'ta xavfli infektsion kasalliklarga laborator tahlillar o'tkazilgan.
Natijada ayni paytda 2018 yilda tug'ilgan A.A.da gemorragik isitma gumon qilinmoqda. Shu bois uning qon tahlillarini yakuniy tekshirish va xulosa berish uchun Respublika ixtisoslashtirilgan epidemiologiya, mikrobiologiya, yuqumli va parazitar kasalliklar ilmiy-amaliy tibbiyot markazining Virusologiya ilmiy-tadqiqot instituti laboratoriyasiga yuborilgan. Bu jarayon esa ma'lum vaqt talab qiladi.
Ma'lumot uchun, gemorragik isitma, asosan, mayda kemiruvchilardan, hasharot(kana)lardan odamga turli yo'llar bilan yuqadi. Ehtiyot chorasi sifatida zarur epidemiologik tadbirlar boshlangan. Bemorlar yashagan xonadonda profilaktik dezinfektsiyalash ishlari o'tkazilgan. Uydagi ichimlik saqlanadigan hovuzdan laborator tekshiruv uchun namuna olingan.
“Yoshlar kuni” tadbirlari doirasida o'tkaziladigan “Yangi nafas” yoshlar marafoni munosabati bilan 25–26 iyun kunlari poytaxtdagi bir necha ko'chalar vaqtincha yopiladi.
Unga ko'ra, 25 iyun kuni soat 18:00 dan 26 iyun kuni soat 10:00 gacha quyidagi ko'chalar yopiq bo'ladi:
Afrosiyob ko'chasi–Islom Karimov shoh ko'chasi bilan kesishgan chorrahadan Beshyog'och ko'chasi bilan kesishgan chorrahagacha.
26 iyun kuni soat 6:30 dan soat 9:00 gacha:
O'zgacha Andijon: Qirg'izistonga 1 million dollarni noqonuniy olib chiqib ketayotgan erkak ushlandi, tadbirkor MIB xodimiga benzin sepib, yoqib yuborishga uringani aytilmoqda.
Davlat xavfsizlik xizmati Chegara qo'shinlari 22 iyun kuni Andijonda 1 million dollarning Qirg'izistonga noqonuniy olib chiqib ketilishiga chek qo'ydi. Paxtaobod tumanida yashovchi fuqaro ikkita polietilen qopda bo'lgan 1 million dollarni (agar shuncha pul so'mda bo'lganda nechta qop, yo'q, to'g'rirog'i, nechta yuk mashinasi kerak bo'lardi?) Qirg'izistonga noqonuniy o'tkazmoqchi bo'lgan vaqtida qo'lga olingan.
Hozirda mazkur fuqaroga nisbatan Jinoyat kodeksining tegishli moddasi bilan jinoyat ishi qo'zg'atilib, tergov harakatlari olib borilmoqda.
Andijon viloyati Qo'rg'ontepa tumanlararo iqtisodiy sudining 2021 yil 11 martdagi kredit qarzdorligi va davlat bojini undirish to'g'risidagi qarori bo'yicha yuritilgan ishi yuzasidan ijro harakatlari olib borilgan. 2022 yilning 14 iyun kuni xonobod shahri Shifobaxsh ko'chasida joylashgan shifoxona binosiga kelgan MIB shahar bo'limi boshlig'i va bank xodimlariga nisbatan ikki nafar fuqaro qo'pol munosabatda bo'lgan. Ular fuqarolar tinchini buzib, janjal ko'tarib, bezorilik harakatlarini sodir etgan.
Mazkur holat yuzasidan shahar prokuraturasi tomonidan fuqarolarga nisbatan jinoyat ishi qo'zg'atilib, hozirda dastlabki tergov harakatlari olib borilmoqda.
xo'sh, olamda nima gap?
xitoy AQSh samolyotining Tayvan uzra parvoz qilganiga norozilik bildirdi.
AQShning “P-8A Posiedon” harbiy samolyoti Tayvan bo'g'ozi uzra parvoz qildi. Rasmiy Pekinga ko'ra, bu mintaqadagi tinchlik va barqarorlikka ziyon etkazadi.
“Qo'shma Shtatlarning bunday harakatlari qasddan aralashuv va mintaqadagi vaziyatni beqarorlashtirish hisoblanadi. Bu Tayvan bo'g'ozidagi tinchlik va barqarorlikka zarar yetkazishni anglatadi. xitoy keskin qarshilik qiladi”, — degan xitoy armiyasi Sharqiy hududi jangovar qo'mondoni Shi Yi.
U mamlakat qo'shinlari doimo yuqori jangovar shay holatda bo'lib, davlat suvereniteti va mamlakat hududiy yaxlitligini qat'iy himoya qilishini ta'kidlagan. Pekin AQSh bilan munosabatlarning keskinlashuvi fonida, Tayvan bo'g'ozida muntazam ravishda mashg'ulotlar o'tkazadi.
Rossiya mudofaa vaziri Sergey Shoygu xalqaro terrorchilar yetakchilari Afg'onistondan qo'shni davlatlarga kirib borish uchun baza sifatida foydalanmoqchiligini aytdi.
Shoygu 24 iyun kuni Rossiya va Markaziy Osiyo davlatlari yig'ilishida bu haqda gapirgan.
“xalqaro terrorchilar yetakchilari Afg'oniston hududini qo'shni davlatlarga kirib borish va jihodchilarning keng tarmog'ini yaratish, jumladan, jangarilarni qaynoq nuqtalardan olib o'tish yo'li bilan to'ldirish uchun baza sifatida foydalanmoqchi”, — degan u.
Shoyguning ta'kidlashicha, mintaqada diniy radikalizm mafkurasi, narkotik moddalar savdosi va transchegaraviy jinoyatlar tarqalmoqda.
U mintaqadagi terrorchilik tashkilotlariga qarshi kurashish bo'yicha umumiy yondashuvlarni shakllantirish uchun Markaziy Osiyo davlatlari va Rossiya huquq-tartibot idoralari o'rtasidagi muvofiqlashtirishni kuchaytirish zarurligini aytgan. Rossiya mudofa vaziri mamlakatlar o'rtasidagi ko'p yillar davomida shakllangan ishonchli muloqot o'zaro hamkorlikni rivojlantirish va takomillashtirishga xizmat qilishiga umid bildirgan.
Bugun bilan yashang. “Bugun”da qoling.